Milí bratia a sestry,

v tejto decembrovej duchovnej obnove sa chceme spoločne zamyslieť na tajomstvom Božieho priblíženia sa k nám. On sa priblížil, prišiel, ukázal sa nám a my kresťania sme toho nositeľmi. Hlboký význam adventu môžeme nájsť aj v riadkoch svätého pápeža Jána Pavla, ktoré napísal v rámci prípravy na Jubileum roku 2000 (Tertio millennio adveniente). Hovorí nám veľmi konkrétne:

V Ježišovi Kristovi však Boh nielen hovorí k človekovi, ale ho aj hľadá. Samotné vtelenie Božieho Syna svedčí o tom, že Boh hľadá človeka. O tomto hľadaní hovorí Ježiš ako o nájdení stratenej ovce (porov. Lk 15,1-7). Je to hľadanie, ktoré sa rodí vo vnútri Boha, a svoj vrchol dosahuje vo vtelení Slova. Ak sám Boh sa dáva hľadať človeka, stvoreného na svoj obraz a podobu, robí tak preto, lebo ho miluje od večnosti v Slove a v Kristovi ho chce vyzdvihnúť do hodnosti adoptívneho dieťaťa. Boh teda hľadá človeka, ktorý je, inak ako všetko ostatné stvorenie, jeho osobitným vlastníctvom. Je to vlastníctvo na základe výberu z lásky: Boh hľadá človeka, pobádaný otcovským srdcom.
Prečo ho hľadá? Pretože človek sa od neho vzdialil a skryl sa ako Adam medzi stromy pozemského raja (porov. Gn 3,8-10). Človek sa dal zviesť nepriateľom Boha (porov. Gn 3,13). Satan ho oklamal, keď mu nahovoril, že on sám je bohom a že môže ako Boh poznať dobro a zlo a riadiť svet podľa vlastného úsudku bez toho, aby bral do úvahy Božiu vôľu (porov. Gn 3,5). Keď Boh hľadá človeka prostredníctvom Syna, chce ho priviesť k tomu, aby opustil cesty zla, po ktorých kráča čoraz častejšie. "Dosiahnuť opustenie" takejto cesty znamená priviesť človeka k tomu, aby pochopil, že ide chybným smerom; znamená to poraziť zlo rozšírené v ľudských dejinách. (b.7)

Aj my v súčasnosti prežívame situáciu, v ktorej si uvedomujeme, že beh ľudského života nie je taký samozrejmý a priamočiary. Často sa v týchto dňoch stretám so správami o hospitalizácii a ťažkom priebehu niekoho z okruhu našich známych a som presvedčení, že mnohí z vás tiež. Niektorí ste aj zavalení prácou v nemocnici, či už ako vaše zamestnanie alebo ako dobrovoľníci. Toto všetko vplýva aj na naše nálady, na naše spoločenstvá, na atmosféru v celej spoločnosti. Je to rozdelení a protichodných názorov.

Slová Jána Pavla II. však zostávajú v platnosti a krásne nám odhaľujú krásu Adventu i Vianoc. Príchodom Ježiša na tento svet nás Boh hľadá. I v tomto zmätku a v tejto neistote. Ba čo viac, práve táto neistota nás má vyprovokovať, aby sme sa ešte väčšmi opreli o tú najväčšiu istotu, ktorou je naša viera. Kto si myslí, že Boh nás oklamal, keď sme sa ocitli v takýchto situáciách, ten nech si lepšie číta Písmo: Boh nám nesľúbil cestu plnú pohody. Ako kresťania a ako synovia a dcéry dona Bosca by sme to mohli rozumieť ešte lepšie, keď si pomyslíme koľké námahy a utrpenia podstúpil náš otec na ceste svojho poslania.

Preto nám príde vhod prijať slová sv. Pavla, ktoré povedal Rimanom:

A tak ospravedlnení z viery, žijeme v pokoji s Bohom skrze nášho Pána Ježiša Krista. Skrze neho máme vierou prístup k tej milosti, v ktorej zotrvávame, aj sa chválime nádejou na Božiu slávu. A nielen to: chválime sa aj súženiami, veď vieme, že súženie prináša trpezlivosť, trpezlivosť osvedčenú čnosť a osvedčená čnosť zasa nádej. A nádej nezahanbuje, lebo Božia láska je rozliata v našich srdciach skrze Ducha Svätého, ktorého sme dostali. (Rim 5,1-5)

Isto, ľahšie sa medituje tento text, keď žijeme v relatívnom pokoji, ale na druhej strane, v týchto dňoch ho môžeme preniknúť oveľa hlbšie. *Chválime sa aj súženiami.*  Nuž toto zostáva aj takou otázkou do nášho života.

No nemyslime si, že nás tento text pozýva do nejakého umelého hľadania utrpenia a súženia. Celého posolstva sa môžeme zmocniť aj z opačnej strany. Sústreďme sa na Ducha svätého, na dar rozliatej lásky v našom srdci, aby sme mali nádej, ktorá nikdy nezahanbuje. A potom všetky súženia znesieme s trpezlivosťou. Až napokon budeme radi za súženia, ktoré nám pomohli vyrásť.

Situácia v ktorej sa nachádzame je obrovskou príležitosťou odovzdať sa do Božích rúk a učiť sa novému spôsobu života. Neprosme si, aby sa vrátil „normálny svet“ prosme si, aby prišiel nový svet. Nový svet tu bude ak sa my staneme viac Božími deťmi, ak nás Pán v tomto advente nájde, vezme si nás na plecia a privedie nás do svojej blízkosti.

V týchto dňoch mnohé deti používajú adventný kalendár. Jeho dejiny vraj siahajú do nejakého roku 1880 v Nemecku, kde istá mama svojmu netrpezlivému chlapcovi Gerhardovi pripravila ozdobenú krabicu, v ktorej bolo 24 keksíkov, na každý deň jeden. Urobila mu to od 1. decembra až po 24. Keď Gerhard dospel a pracoval v tlačiarni, navrhol, podľa spomienky na svoje detské časy, prvý adventný kalendár.

Aj pre nás je to povzbudenie: nenechajme si ujsť jednotlivé dni adventu. Nech majú v sebe tie chvíle detskej netrpezlivosti, prosby a túžby po Vianociach, po spoločenstve s Kristom. Odpočítavanie dní je dôležité, pre nás dospelých aj ich naplnenie. Presne tak ako hovorí sv. František Saleský: V každom okamihu tvojho života (teda aj každom dni adventu) sa skrýva zrniečko večnosti.

Všetkým prajem hojnosť zdravia, vnútorné nadšenie pre Krista i pre apoštolát medzi mladými i medzi rodinami. Požehnaný advent, milostiplné Vianoce i nový rok.

1. Uvedomuješ si, že Kristus ťa hľadá?
2. Vieš pokojne a trpezlivo prijať situácie v súčasnosti? (osobné, rodinné, pracovné, vo vzťahu k bratom a sestrám iného názoru, celospoločenské skepsy)
3. Je v tebe nádej, ktorú živý Duch svätý alebo sa stále spoliehaš na seba? Ale, ešte horšie – podľahol si pesimizmu a rezignuješ?
4. Ako si nastúpil do adventu? Sú to iné dni ako predtým?
5. Čo by si mohol urobiť pre pokoj a jednotu strediska? (nezávisle od situácie, ktorá tam je, lebo pokoj a jednotu treba budovať neustále)